Xitoy oyga o‘z lunoxodini qo‘ndira olgan uchinchi davlatga aylandi

Xitoyning “Yuytu” (“Oy quyoni”) lunoxodi shanba, 14-dekabr kuni Oy yuzasiga muvaffaqiyatli qo‘ndi. Bu haqda Xitoy davlat televideniyesiga asoslanib, Associated Press xabar bermoqda.

 “Oy quyoni”ning modeli. Foto © Rex, Imaginechina
Ma’lum bo‘lishicha, “Yuytu” Oyga “Chan’e-3” kosmik qurilmasi bortidan tushirilgan. Lunoxod rejalashtirilgan joydan 400 kilometr uzoqqa qo‘ngan. U yo‘ldoshda uch oy davomida ishlaydi. Qurilma quyosh batareyalari, navigatsion va panoramali kameralar, rentgen va infraqizil spektrometr bilan jihozlangan.
“Chan’e-3” 2013-yilning 1-dekabrida Yerdan uchirilgan. Xitoy oy dasturining ikkinchi bosqichi davomida lunoxod Oy ustida ishlaydi. 2020-yilga mo‘ljallangan uchinchi bosqichda esa Yerga oy grunti keltirish rejalashtirilgan.
Ta’kidlash joiz, Xitoy Oy yuzasiga kosmik qurilmani muvaffaqiyatli qo‘ndirgan Sovet Ittifoqi va AQShdan keyingi uchinchi davlat bo‘ldi.
Bundan avval Oyga 1976-yilda “Luna-24” kosmik stansiyasi muvaffaqiyatli qo‘ngan bo‘lib, u Yerga 170 gramm grunt olib kelgan edi.